Source: https://ficek.sk/odstahovanie-dietata-s-druhym-rodicom-12307
Timestamp: 2020-01-27 06:11:20+00:00
Document Index: 15697869

Matched Legal Cases: ['§ 35', '§ 35', 'súd ', 'súd ', '§ 35', 'súd ', 'súd ', '§ 35', '§ 42', '§ 42', '§ 28', 'súd ']

[2020] Odsťahovanie dieťaťa s druhým rodičom | Právna Poradňa
Odsťahovanie dieťaťa s druhým rodičom
Odpovedané dňa: 10. 7. 2015
Otázka: Odsťahovanie dieťaťa s druhým rodičom
Dobrý deň. Som otec a mám 5 ročnu dcéru, ktorú mám nadovšetko rád a pravidelne sa s ňou stretávam (ešte aj tie dni, ktoré nemám určené súdom). Bývam v Revúcej a bývalá priateľka sa s ňou chce odsťahovat do Bratislavy, čo je od môjho bydliska dosť veľká vzdialenosť (cca 300km). Potreboval by som poradiť, či má zmyseľ obracať sa na súdy, aby sa s ňou neodsťahovala, pretože mi to znemožní stretávanie sa s dcérou. Za odpoveď Vám veľmi pekne ďakujem.
Odpoveď: Odsťahovanie dieťaťa s druhým rodičom
bol preložený návrh na novelu zákona č. 36/2005 Z.z. o rodine, kde sa má riešiť aj Vaša situácia. Pri platnom znení zákona, pokiaľ sa chce rodič presťahovať s dieťaťom do zahraničia, potrebuje súhlas druhého rodiča, resp. pokiaľ sa nedohodnú tak rozhodnutie súdu, aj keď ide len o pár km (napr. Bratislava a susediaca rakúska dedina). Pokiaľ sa však chce presťahovať v rámci Slovenska (napr. Bratislava - Košice) súhlas potrebný nie je. Preto novela zákona chce v danej problematike priniesť zmeny a to tak, že navrhuje, aby bol potrebný súhlas druhého rodiča, prípadne rozhodnutie súdu, pri sťahovaní z okresu, kde má dieťa trvalé bydlisko do iného okresu (nie susedného) a toto odsťahovanie podstatne sťaží styk druhého rodiča s dieťaťom. Novela zatiaľ nie je účinná.
Podotázka: Odsťahovanie dieťaťa s druhým rodičom (Rodinné právo)
Dobrý deň, chcel by som sa opýtať, či pri sťahovaní sa do iného okresu v rámci Slovenska, potrebujem súhlas druhého rodiča maloletého dieťaťa, s ktorým sme neboli manželmi ani nemáme súdom určenú starostlivosť ani výšku výživného. Maloletý syn žije so mnou, lebo druhý rodič nemá vlastne bývanie a žije v podnájme je stále v práci a malého ma kedy chce. Potrebujem jeho súhlas ?
Dobrý deň, podľa ust. § 35 zákona o rodine platí :
"Rozhodovanie súdu pri nezhode rodičov
Ak sa rodičia nedohodnú o podstatných veciach súvisiacich s výkonom rodičovských práv a povinností, najmä o vysťahovaní maloletého dieťaťa do cudziny, o správe majetku maloletého dieťaťa, o štátnom občianstve maloletého dieťaťa, o udelení súhlasu na poskytovanie zdravotnej starostlivosti a o príprave na budúce povolanie, rozhodne na návrh niektorého z rodičov súd."
Z uvedeného zák. ustanovenia vyplýva, že súhlas otca dieťaťa na presťahovanie do iného okresu v rámci SR nepotrebujete. Ak by ste sa chceli vysťahovať natrvalo do zahraničia, budete potrebovať písomný súhlas otca dieťaťa; ak by ste sa nedohodli, potom by ste museli podať návrh na súd, ktorý by nahradil súhlas otca dieťaťa.
Odporúčame otca dieťaťa informovať písomne o presťahovaní a vašej novej adrese.
Dobrý deň, poprosila by som Vás o radu
Som rozvedená a maloleté deti sú zverené do opatere mne, otec je pracovné v zahraničí a berie si deti vždy, keď príde t.j 3-4 týždne a na týždne obvykle, tak sme dohodnutý, no moja otázka znie, ak by som sa chcela presťahovať s deťmi za prácou niekde ďalej od bydliska ale stále na území SR nebol by to problém? Nepovažovalo by sa to za únos, obe deti sú už školopovinné, takže, či by nerobil problémy, že teraz si ich nemôže brávať ako ke zvyknutý. No viete ale ja nemôžem neustále sedieť doma a čakať kedy príde a na koľko, som bez práce a je ťažké pre mňa zamestnať sa lebo ani zo zamestnávateľom by som sa nemohla dohodnúť v prípade smien kedy môžem a nemôžem, lebo presný termín príchodu viem 24 hod pred aj to sa mení o nejaké hodiny. Za Vašu odpoveď ďakujem Cenknerova Simona.
Odpovedá: JUDr. Milan Ficek, advokát (odpoveď odoslaná: 05.08.2019)
otázka presťahovania s maloletými deťmi po rozvode je častou otázkou v našej poradni.
podľa § 35 zákona o rodine platí :
Z uvedeného zák. ustanovenia vyplýva, že súhlas otca detí na presťahovanie na území SR nepotrebujete. Uvedenú okolnosť presťahovania je potrebné otcovi detí oznámiť, najlepšie písomne.
Ak by ste sa chceli natrvalo vysťahovať do cudziny potrebovali by ste písomný súhlas otca detí.
Dobrý deň, žijem s partnerom v ČR a narodili sa nám tu 2 detičky (6r. A3r. ) Pred 3týždňami mi oznámil, že ma milenku, s ktorou čaká dieťa. Ja sa s deťmi chcem presťahovať na Slovensko k rodičom to je 800km od neho, môže mi nejako zabrániť odniesť deti zo sebou. Aj on aj ja sme Slováci. Ďakujem za odpoveď.
Odpovedá: JUDr. Milan Ficek, advokát (odpoveď odoslaná: 19.07.2019)
nemôžete sa zo zahraničia, len tak vrátiť domov spolu s deťmi, ktoré sa narodili v zahraničí. V prípade, že odíde bez súhlasu otca, považuje sa to za únos, ktorý je trestným činom.
Podľa vami uvedených skutočností si však právomoc rozhodnúť o vysťahovaní maloletých detí založí český súd a s najväčšou pravdepodobnosťou sa použije i česká právna úprava. Nasledovné platí pri slovenskej právnej úprave.
Ak s vašim trvalým presťahovaním spolu s deťmi otec dieťaťa nesúhlasí, neodporúčam vám vysťahovať sa, kým nebudete disponovať povolením príslušného štátneho orgánu v ČR (pravdepodobne súd). Mohlo by sa totiž jednať o občianskoprávny únos dieťaťa a jeho otec by sa mohol domáhať jeho vydania. Pred príslušným českým orgánom bude potrebné preukázať, že na Slovenskú budete mať Vy, ako aj deti kde bývať, že budete mať zabezpečený príjem, bude o nich riadne postarané (prípadná školská dochádzka, zdravotná starostlivosť a pod.)
Ak teda dvaja rodičia nedospejú k dohode, súd (ČR) rozhodne či povolí alebo nepovolí matke vycestovať.
Dobrý deň, poprosím Vás o radu- som rozvedená, mám dospelého ešte študujúceho syna a dcéru, kt. bude mať 10 rokov, je v mojej starostlivosti. Mám priateľa, s, ktorým by sme chceli posunúť vzťah na spoločne bývanie, no problém je v tom, že býva na západnom Slovensku, my sme z východu a všetci doma( rodičia, syn aj ex) sú proti tomu kvôli malej, že tam nebude mať rodinu, bude si musieť zvykať na novú školu atď. Vydierajú ma tým, že ešte sú tu ony a zabránia mi v tom sa odsťahovať aj s malou. Dcéra sa s priateľom pozná, chodievame k nemu na víkendy, keď nám to je umožnené a aj na dovolenky. Povedala mi, že ona ho ma rada, ale bývať v jeho meste nechce, dcéra a moja mama majú veľmi silné citový vzťah a všetko čo babka povie je pre malú ako sväté písmo, takže ju v tomto babka veľmi ovplyvňuje. Momentálne bývame s mojim rodičmi v 3 izb. byte. Prosím o radu, môžem vziať dcéru, odísť bez toho, aby mi do toho hovorili rodičia alebo syn, poprípade sa dcéra búrila? V stretávaní so starými rodičmi, bratom a otcom brániť malej nebudem. Budeme sa s priateľom snažiť vytvoriť jej podmienky, aby si zvykla na nové prostredie čo najskôr. Ďakujem veľmi pekne za odpoveď HM.
Odpovedá: JUDr. Milan Ficek, advokát (odpoveď odoslaná: 02.07.2019)
Dobrý deň, súhlas rodičov ani syna na presťahovanie nepotrebujete.
Otázkou je platenie výživného na plnoletého syna a prípadné búrenie sa resp. fyzické odmietnutie dcéry voči presťahovaniu na západné Slovensko. V tomto Vám právo neporadí, je to skôr otázka pre mediátora resp. psychológa.
Presťahovanie je potrebné oznámiť otcovi detí.
Dobrý deň, prajem, chcela by som sa spýtať ohľadne svojho maloletého syna (15 mesiacov). S partnerom sme sa rozišli, a ja sa potrebujem odsťahovať zo spoločného bývania. Zatiaľ súdne nie je určená starostlivosť, ani návrh sme nepodali. Ak sa potrebujem presťahovať do iného mesta, musí s tým otec dieťaťa súhlasiť ? Dôvod presťahovania bude priama blízkosť rodiny, ktorá mi bude so synom pomáhať a samozrejme lacnejšie ceny prenájmu. Nové bydlisko bude cca 60-70 km od súčasného. Ďakujem Pekný deň.
Odpovedá: JUDr. Milan Ficek, advokát (odpoveď odoslaná: 14.04.2019)
na presťahovanie s maloletým dieťaťom nepotrebujete súhlas otca dieťaťa. Ak by ste sa chceli presťahovať na trvalo do cudziny, budete potrebovať jeho písomný súhlas.
Odporúčame otcovi dieťaťa oznámiť miesto, kde budete v novom mieste trvalého pobytu s dieťaťom.
Dobrý deň, chcem sa opýtať. Som rozvedená už 5 rokov, máme dcérku 9 ročnú. O rok sa chcem presťahovať z Bratislavy na dedinu cca 130 km. Moja dcéra bude meniť školu, moja otázka potrebujem súhlas exmanžela na zmenu školy dieťaťa? Viem, že na presťahovanie nepotrebujem. Ďakujem.
Odpovedá: JUDr. Milan Ficek, advokát (odpoveď odoslaná: 18.02.2019)
podľa ust. § 35 zákona o rodine platí :
Čo sa zo zákona považuje za podstatnú vec súvisiacu s výkonom rodičovských práv a povinností zákon uvádza iba demonštratívne, príkladom. Súdna prax v priebehu niekoľkých desaťročí sa ustálila v tom, že za podstatné záležitosti sa vždy považuje aj rozhodnutie v otázke prípravy na budúce povolanie, zmeny mena, zmeny priezviska, ale nevylučuje to situáciu, že súd posúdi ako dôležitú otázku tiež inú otázku súvisiacu s maloletým, teda aj zmenu základnej školy. Vždy sa však musí vysporiadať s tým, či ide skutočne o podstatnú otázku keďže táto podmienka je hmotnoprávnou podmienkou aby vo veci mohol rozhodovať.
Vzhľadom na okolnosť, že vo Vašom prípade sa nejedná zatiaľ o prípravu na budúce povolanie, ale aj otec dieťaťa má právo na styk s dieťaťom podľa rozsudku súdu a zúčastňovať sa na výchove dieťaťa, je potrebné otca dieťaťa o týchto skutočnostiach písomne informovať.
Ak otec dieťaťa nebude s týmto súhlasiť so zmenou základnej školy, bude musieť podať návrh na súd.
Vzhľadom na vek Vašej dcéry je predpoklad, že súd by návrhu otca nevyhovel, pretože denné cestovanie do základnej školy vzdialenej 130 km od miesta budúceho bydliska do Bratislavy je pre dieťa vyčerpávajúce a zrejme aj zabezpečiť doprovod dieťaťa Vami do základnej školy v Bratislave denne aj dosť nereálne (časové a finančné hľadisko).
Dobrý deň, mám 7 ročne dieťa poberam príspevok na opatrovanie som vydatá ale už 5 rokov s manželom spolu nežijeme nemáme žiadne rozhodnutie zo súdu o úprave rod.práv a povinnosti, teraz by som sa chcela so synom natrvalo presťahovať do ČR, otec dieťaťa s tým nemá problém ale nevieme nájsť nikde žiadny vzor ako treba napísať jeho súhlas k tomu potrebujem? Takže kde to máme hľadať? Ďalej čo všetko ešte budeme potrebovať aké tlačiva na úrady, a či môžem ten opatrovateľský príspevok poberať, aj keď budeme žiť v Čechách? Aspoň zo začiatku lebo zatiaľ zamestnanie tam nemám tak čo všetko treba ku tomu? Kým si vybavíme trvalý pobyt? Dieťa je školopovinné už tak viete mi poradiť čo všetko a kde musím povybavovať kým sa presťahujeme? Ďakujem.
Odpovedá: JUDr. Milan Ficek, advokát (odpoveď odoslaná: 24.02.2018)
ďakujeme za otázku, ku ktorej zaujímame nasledovný právny názor :
1./ Podľa ust. § 35 zákona o rodine platí :
"Ak sa rodičia nedohodnú o podstatných veciach súvisiacich s výkonom rodičovských práv a povinností, najmä o vysťahovaní maloletého dieťaťa do cudziny, o správe majetku maloletého dieťaťa, o štátnom občianstve maloletého dieťaťa, o udelení súhlasu na poskyto vanie zdravotnej starostlivosti a o príprave na budúce povolanie, rozhodne na návrh niektorého z rodičov súd."
Pokiaľ medzi Vami ako manželmi v otázke vysťahovania s dieťaťom nie sú rozpory, odporúčame spísať dohodu o súhlase s vysťahovaním do Českej republiky. Pokiaľ by ste súhlas druhého rodiča nemali, mohlo by sa to považovať za tzv. rodičovský únos z hľadiska medzinárodného práva. Súhlas rodiča vysťahovaním musí obsahovať všetky podstatné náležitosti pre identifikovanie účastníkov /meno, priezvisko, rodné čísla, trvalý pobyt, miesto nového trvalého pobytu v Českej republike/, aby nedošlo k zámene a z neho musí jasne vyplývať súhlas na vysťahovanie. Odporúčame v dohode riešiť aj otázku výživného na dieťa, ktorú budete musieť dať na schválenie na súd. Spísaním dohody o výživnom predídete problémom v budúcnosti. Podpisy odporúčame úradne overiť /notár, matrika/.
2./ Podľa zákona o peňažných príspevkoch na kompenzáciu ťažkého zdrav. postihnutia, na základe ktorého poberáte príspevok, ustanovuje povinnosť oznámiť príslušnému úradu práce v lehote do 8 dní oznámiť zmenu všetkých okolností, ktoré môžu mať vplyv na poberanie príspevku. To znamená, že aj presťahovanie do zahraničia musíte oznámiť úradu práce. Súčasne podľa ust. § 42 cit. zákona platí :
"Peňažný príspevok na kompenzáciu sa nevypláca mimo územia Slovenskej republiky. Ak sa fyzická osoba s ťažkým zdravotným postihnutím zdržiava mimo územia Slovenskej republiky dlhšie ako 60 po sebe nasledujúcich dní, peňažný príspevok na kompenzáciu sa odníme a jeho výplata sa zastaví od prvého dňa kalendárneho mesiaca, ktorý nasleduje po kalendárnom mesiaci, v ktorom táto 60 dňová lehota uplynula.
Súčasne platí podľa cit. § 42 : "Fyzická osoba, ktorá počas poberania peňažného príspevku na kompenzáciu zmení trvalý pobyt alebo prechodný pobyt, je povinná oznámiť túto zmenu najneskôr do ôsmich dní príslušnému orgánu, ktorý výplatu peňažného príspevku na kompenzáciu zastaví a bezodkladne postúpi kompletnú spisovú dokumentáciou orgánu príslušnému podľa miesta zmeneného trvalého pobytu alebo prechodného pobytu fyzickej osoby."
Obdobný príspevok ako v SR si budete musieť v Českej republike vybaviť samostatne.
3./ Z ostatných povinností : Oznam soc. a zdrav. poisťovni, zmeny ohľadom obč. preukazu, ktoré môžete následne vybaviť aj cez konzulát SR v Českej republike.
Dobrý deň! Som rozvedená, mám dve deti, ktoré mám v starostlivosti. Chceme sa presťahovať do iného kraja v rámci SR. Časovo je to cca rovnako od bydliska otca detí, ako doteraz. Budem potrebovať súhlas exmanžela na to, aby som sa mohla s deťmi presťahovať? Neviem, či už je nejaká novela v rámci zákona, no každý právnik, ktorého som sa pýtala, mi povedal inak. Ďakujem.
Odpovedá: JUDr. Milan Ficek, advokát (odpoveď odoslaná: 15.10.2017)
Dobrý deň, nie nebudete potrebovať súhlas. Zatiaľ sa to v zákone nezmenilo ale plánovali to urobiť.
Dobrý deň, mám 12-ročnú ZŤP dcéru, s otcom dieťaťa sme sa rozišli (neboli sme manželia), súdom má pridelené dni, kedy sa s ňou môže stretávať. Ak by som sa chcela s dcérou odsťahovať do zahraničia, tak potrebujem písomný súhlas jej otca. Zaujíma ma, či táto povinnosť, mať písomný súhlas otca, končí, keď dieťa dosiahne vek 18 rokov? Inými slovami, či sa môžem so ZŤP dcérou odsťahovať do zahraničia bez písomného súhlasu otca, keď dosiahne vek 18 a viac rokov. Vopred ďakujem za odpoveď.
Odpovedá: JUDr. Milan Ficek, advokát (odpoveď odoslaná: 23.08.2017)
Dobrý deň, áno, akonáhle bude dieťa dospelé, môžete sa odsťahovať a nepotrebujete jeho súhlas. Ak by ste sa odsťahovali už teraz (a otcovi to oznámite, kde budete), potom jediné, čo môže otec urobiť je podať návrh na návrat dieťaťa späť na územie Slovenska. Musel by to podať v štáte, kam ste sa presťahovali. Takého konanie však môže trvať aj niekoľko rokov a aj v priebehu konania dieťa dosiahne plnoletosť, konanie o návrat sa zastaví. Ak taký návrh nepodá do jedného roka, môžete tam zostať.
Prosím podrobnejší výklad odopieranie otcovských práv.
Odpovedá: Advokát (odpoveď odoslaná: 22.08.2017)
úpravu rodičovských práv upravuje § 28 Zákona o rodine:
Obaja rodičia majú v zmysle medzinárodnoprávnych dokumentov, ako aj nášho Zákona o rodine právo na kontakt s dieťaťom, pokiaľ je to v záujme dieťaťa. Dieťa má právo poznať svoj pôvod a právo na styk s obomi rodičmi. Neexistujú teda otcovské právam či práva matky, existujú len rodičovské práva, ktoré musia obaja rodičia vykonávať v záujme dieťaťa. Ak by niektorý z nich nekonal v záujme dieťaťa, resp. nebolo by v záujme dieťaťa napr. stretávanie sa s jedným s rodičov, či dokonca s obomi, potom by súd mohol obmedziť výkon rodičovských práv a povinností, resp. úplne ho zakázať.
Nakoľko ste Vašu otázku zadali pod otázku "Odsťahovanie dieťaťa s druhým rodičom", ktorá pojednáva o presťahovaní sa do iného okresu, k tomu si dovoľujem uviesť, že podľa aktuálnej účinnej právnej úpravy, nie je na presťahovanie sa s dieťaťom v rámci SR potrebný súhlas druhého rodiča. Ten je potrebný len pri presťahovaní do cudziny.
﻿M﻿a﻿r﻿c﻿e﻿l﻿a﻿ ﻿B﻿e﻿l﻿e﻿s﻿o﻿v﻿a﻿
Profesionalny prístup a ochota riesiť problém je prikladom toho, ze aj v dnešnej dobe sa nájdu ĺudia...